2023 8 22
LT
Europos Sąjungos oficialusis leidinys
L 207/3
(14)
Inicijavusi tyrimą Komisija internete paskelbė klausimynus eksportuojantiems gamintojams, nesusijusiems importuotojams, naudotojams ir Sąjungos gamintojams.
Ji taip pat išsiuntė makroekonominių duomenų klausimyną skundo pateikėjams.
Klausimynai nesusijusiems importuotojams ir naudotojams taip pat buvo paskelbti toje pačioje Prekybos GD svetainėje (9).
(15)
Visos šalys buvo paragintos per pranešime apie inicijavimą nurodytus terminus pareikšti savo nuomonę, pateikti informaciją ir patvirtinamuosius dokumentus.
Suinteresuotosios šalys taip pat turėjo galimybę teikti pastabas dėl tyrimo inicijavimo ir pateikti prašymą išklausyti dalyvaujant Komisijai ir (arba) prekybos bylas nagrinėjančiam pareigūnui.
1.7.
Atranka
1.7.1.
KLR eksportuojančių gamintojų atranka (16)
Pranešime apie priemonių galiojimo termino peržiūros tyrimo inicijavimą Komisija nurodė, kad pagal pagrindinio reglamento 27 straipsnį gali vykdyti eksportuojančių gamintojų atranką.
(17)
Kad galėtų nuspręsti, ar atranka būtina, ir, jei būtina, kad galėtų atrinkti bendroves, Komisija paprašė visų KLR eksportuojančių gamintojų pateikti pranešime apie inicijavimą nurodytą informaciją.
Apie save nepranešė nė vienas eksportuojantis gamintojas.
(18)
Be to, Komisija paprašė KLR atstovybės Europos Sąjungoje nurodyti kitus eksportuojančius gamintojus, jei tokių yra, kurie galbūt norėtų dalyvauti tyrime, ir (arba) su jais susisiekti.
Tačiau atsakymo nepateikta.
(19)
Todėl Komisija KLR valdžios institucijoms pranešė, kad nagrinėdama subsidijavimo tęsimąsi arba pasikartojimą ir atsižvelgdama į tai, kad nebuvo bendradarbiaujama, ji gali pasinaudoti turimais faktais pagal pagrindinio reglamento 28 straipsnį.
KLR valdžios institucijos neatsakė.
1.7.2.
Sąjungos gamintojų atranka (20)
Pranešime apie priemonių galiojimo termino peržiūros tyrimo inicijavimą Komisija nurodė preliminariai atrinkusi Sąjungos gamintojus.
Komisija bendroves atrinko remdamasi tipiškumu pagal panašaus produkto gamybos ir pardavimo ES apimtį 2021 m. sausio 1 d. – gruodžio 31 d. laikotarpiu.
Atrinkti trys Sąjungos gamintojai.
Atrinktiems Sąjungos gamintojams teko apie 41 % visos apskaičiuotos Sąjungos panašaus produkto gamybos apimties ir 37 % apskaičiuotos pardavimo apimties.
Komisija paragino suinteresuotąsias šalis teikti pastabas dėl preliminariai atrinktų bendrovių.
Pastabų dėl preliminariai atrinktų bendrovių negauta, todėl preliminariai atrinktos bendrovės buvo patvirtintos.
Atrinktos bendrovės yra tipiškos Sąjungos pramonės bendrovės.
1.7.3.
Nesusijusių importuotojų atranka (21)
Kad galėtų nuspręsti, ar atranka yra būtina, ir, jei būtina, kad galėtų atrinkti bendroves, Komisija paragino visus žinomus nesusijusius importuotojus pateikti pranešime apie inicijavimą nurodytą informaciją.
Tačiau su Komisija nebendradarbiavo ir prašomos informacijos nepateikė nė vienas importuotojas.
1.8.
Klausimynai ir tikrinamieji vizitai (22)
Komisija nusiuntė klausimyną Kinijos Liaudies Respublikos vyriausybei (toliau – Kinijos vyriausybė).
Klausimyno atsakymo negauta.
(9) https://tron.trade.ec.europa.eu/investigations/case-view?caseId=2616.